Man vra jawoord onder water, verdrink | Netwerk24
Steven Weber jr. het sy meisie, Kenesha Antoine, onderwater gevra om te trou en oomblikke later het hy verdrink. Foto: Facebook/Kenesha Antoine
Dit was veronderstel om die gelukkigste dag van haar lewe te wees, maar voordat sy die ja-woord kon gee, het die man in haar lewe verdrink.
Kenesha Antoine en haar kêrel, Steven Weber jr., het in Tanzanië vakansie gehou toe hy haar onder die water vra om te trou.
Die twee het gebly in 'n houthut waarvan 'n gedeelte onder die water is en hulle 'n uitsig op die see gegee het.
In 'n video wat Antoine Vrydag op Facebook gedeel het, kan gesien word hoe Weber 'n papier in 'n plastiekomhulsel uithaal en teen die venster hou. Op die brief vra hy haar om met hom te trou en daarna haal hy 'n ring uit sy sak uit. Intussen kan 'n mens hoor hoe opgewonde Antoine giggel.
Maar toe verdrink hy.
"Daar is nie genoeg woorde om die mooi siel, wie se naam Steven Weber jr. is, te beskryf nie. Jy was 'n lig vir elkeen met wie jy paaie gekruis het," het Antoine op Facebook gesê.
"Jy het nooit weer jou kop bo die water uitgesteek nie, dus kon jy nooit my antwoord hoor nie - 'Ja! Ja! 'n Miljoen keer ja, ek sal met jou trou!!
"Ons het nooit die geleentheid gehad om die begin van ons nuwe lewe saam te vier nie, omdat die beste dag 'n tragiese nadraai gehad het. Die wreedste oomblik denkbaar."
In die brief sê Weber hy kan nie lank genoeg sy asem ophou om vir haar te sê hoe lief hy vir haar is nie. Aan die anderkant van die papier, vra Weber haar om te trou. - Bronne: SkyNews, The Sun, The Mirror en Facebook, verwerk.